Video: Man red rooibok uit moddergat | Maroela Media
Video: Man red rooibok uit moddergat
Skermgreep uit Steve Haley se video
'n Video van 'n man wat 'n rooibok gered het wat in 'n moddergat vasgesit het, word wyd op sosiale media gedeel.
Die man het glo gesien die rooibok kon nie regop staan en sy trop volg nie.
Die Daily Mail berig Steve Haley van Canterbury in die Verenigde Koninkryk het die video geneem. Haley, 'n sjef en natuurliefhebber, het aan die dagblad gesê die voorval het op 2 Augustus in die Krugerwildtuin in Suid-Afrika plaasgevind. Volgens hom het die man stilgehou en uitgeklim, sy skoene en kouse uitgetrek en die rooibok gehelp.
Die rooibok het vir 'n rukkie lank nog mank geloop omdat hy vermoedelik reeds 'n ruk lank in die moddergat gespook het.
Ike Phaahla, woordvoerder van die Krugerwildtuin, het aan Maroela Media gesê hulle is bewus van die video, maar kon nog nie bevestig dat die voorval wel in die nasionale park plaasgevind het nie. Hy maan toeriste egter om nie self in te gryp indien hulle sien 'n dier is in die moeilikheid nie.
"Toeriste mag nie hul voertuie verlaat nie, selfs al sien hulle 'n dier is in die moeilikheid. Dit is 'n oortreding van die park se reëls," het Phaahla gesê. "Die Krugerwildtuin het wilde en gevaarlike diere en ons maan besoekers om by die reëls te hou. Indien iemand enige voorval sien wat ingryping verg, kan hulle die naaste kamp kontak of die noodnommer 013 735 0197 skakel."
Oom… Kry vir jou vissie plakkies dit trek makliker uit.
Lekker om te sien dat die bok gered word. Sommige mense glo dat alles gelos moet word en 'n natuurlike loop moet neem, hulle noem hulleself "liefhebbers" van die natuur!
Gee vir die man n medalje hy verdien dit want dit is hoe n diere liefhebber moet wees, nie bang vir gevaar nie maar daar om te red.